$560 miljoen is hare – as sy haar naam bekend maakArgieffoto Die wennommers is drie keer nagegaan en die loterykaartjie is onderteken – die vrou van New Hampshire het geweet haar lewe sal vir altyd verander, buiten een vreesaanjaende ding. As die wenner van verlede maand se $560 miljoen (R6,7 miljard) Powerball-boerpot, sal haar bankrekening binnekort ŉ stewige hupstoot kry. Maar as gevolg van reëls in ŉ lotery, moet sy haar naam bekend maak en sal almal in die wêreld daarvan te hore kom – bure, ou hoërskoolvriende, swendelaars en misdadigers. Die vrou poog nou om ŉ regter te kry wat haar sal toelaat om die geld in ontvangs te neem, maar anoniem te bly. In hofdokumente, wat deur NewHampsire.com bekom is, staan sy slegs as “Jane Doe” bekend. “Sy woon al lank in New Hampshire en is ŉ betrokke gemeenskapslid,” het die vrou se prokureur, Steven Gordon, in die hofdokumente aangevoer. “Sy wil graag met dié werk voortgaan en wil die vryheid hê om openbare geleenthede by te woon of net by ŉ kruidenierswarewinkel instap sonder om herken te word of geteiken te word as die wenner van ŉ half miljard dollar.” Aan die een kant voer beamptes aan die integriteit van die lotery is afhanklik van die openbare bekendmaking van sy wenners as ŉ beskerming teen bedrog en misdadigers. ŉ Plaaslike vrou wat ŉ groot tjek voor die kameras ophou, en verslaggewers wat die geleentheid aangryp om daaroor te berig, is goeie bemarking. Aan die ander kant is daar ŉ vrou wat skielik ŉ lewensveranderende gelukskoot in die gesig staar en, volgens dokumente, “wil sy graag buite die kollig bly en die teenspoed vryspring wat ander loterywenners getref het”. Dit wil voorkom of die wet nie aan haar kant is nie. New Hampshire se loteryreëls bepaal dat die wenner se naam, dorp en bedrag wat gewen is, publiek gemaak moet word. Die staat laat mense toe om ŉ anonieme trust op te stel, aldus NewHampshire.com, maar dit is nie ŉ opsie vir die vrou wat reeds haar handtekening neergepen het nie. Die kaartjie sal nietig verklaar word indien haar handtekening gewysig sou word. Charlie McIntyre, uitvoerende direkteur vir die New Hampshire-lotery, het gesê die kommissie het met die prokureur-generaal se kantoor in verbinding getree en die Powerball-wenner moet “soos enigiemand anders” aan die reëls oor bekendmaking voldoen. “Die New Hampshire-lotery het begrip dat ŉ boerpot van $560 miljoen ingrypend is,” lui ŉ verklaring. “Die prosedures wat in plek gestel is vir die opeis van pryse is egter noodsaaklik vir die sekuriteit en integriteit van die lotery, ons deelnemers en ons spel. Ons respekteer die vrou se behoefte om anoniem te bly, maar statute en loteryreëls bepaal duidelik die protokol.” Ander loterywenners het al ontdek dat ŉ droom vinnig in ŉ nagmerrie kan verander. Daar is verskeie probleme wat skielik iemand kan oorkom wat skielik ryk geword het. Daar is natuurlik ook verskeie voorbeelde van persone wat gepoog het om wenners uit hul kontant te bedrieg of die geld selfs met mag afgeneem het. Craigory Burch Jr. het byvoorbeeld in November 2015 ŉ boerpot van $434 272 gewen, het Lindsey Bever van die Washington Post berig. Twee maande later, het die polisie gesê, is Burch deur sewe mans oorval en vermoor. Sy familie het gesê die publieke aankondiging van sy skielike rykdom het hom ŉ teiken gemaak. Abraham Shakespeare het in 2006 ŉ boerpot van $30 miljoen gewyn. hy is twee jaar later deur Dorice “Dee Dee” Moore genader, wat gesê het sy skryf ŉ boek oor hoe mense hom uitbuit. Sy het binnekort sy finansiële raadgewer geword en stadigaan sy geld gesteel, volgens Fox News. Hy het daarvan te hore gekom en gedreig om hom dood te maak, sy het hom egter eerste vermoor.